Den nuværende og den tidligere borgmester i Vesthimmerlands Kommune kunne i dag sammen åbne den nye ringvej ved Aars.

Omkring 500 mennesker var søndag mødt op for at være med til indvielsen af 2. etape af Aars Ringvej. Både saks og borgmester kom fra luften for at indvie den nye vej. Borgmester Per Bach Laursen ankom nemlig til indvielsen i et svævefly. Imens ankom tidligere borgmester Knud Kristensen med saksen. Den tidligere borgmester landede ved siden af vejen, efter at han var sprunget ud fra et fly i faldskærm. Efter flere taler var det tid til en rask gåtur på den nye vej, inden den næsten 9 kilometer lange omfartsvej åbnede for trafikken. Det er snart 4 år siden, at byrådet i Vesthimmerland Kommune besluttede at bygge en omfartsvej rundt om Aars. Dengang var vejen budgetteret til at koste 91 millioner kroner. I sidste ende kommer vejen til at koste 115 million kroner. Den primære årsag til budgetoverskridelserne er arkæologiske fund, der er fundet undervejs. Der er blandt andet fundet en stor gård tæt ved det sted, hvor Gundestrupkarret tidligere er fundet. Der er fundet én befæstet landsby, som kun er den tredje i Danmark. Og så er der fundet en grube, omgivet af stolper, der kan minde om Stonehenge i England. Alt sammen store fund, der kan datere beboelse omkring Aars tilbage til et par tusind år før vor tidsregning.